papirmorbær
Papirmorbær, Broussonetia papyrifera, ca. 10 m højt træ i morbærfamilien, hjemmehørende i Østasien og Polynesien. Hanblomsterne sidder i rakler og har støvbærere, der springer eksplosivt op. Hunblomsterne sidder i hovedformede stande, og frugterne udvikler sig til en bæragtig frugtstandssamfrugt (se frugt), der minder om frugten hos morbær. Bladene er store og delte.
Barken er rig på fibre; især af inderbarken har der på øerne i Stillehavsområdet længe inden europæernes ankomst været fremstillet forskellige former for tøj kaldet tapa- eller kapa-barktøj. Barkens fibre har også været meget anvendt til papirfremstilling.